Ar ziņām “Pasaulē, Latvijā, Latgalē” Radio Alise Plus studijā Juris Saukāns. ========================================== 
Nepilna gada laikā, kopš Krievija pērn 24.februārī sāka atkātoto iebrukumu Ukrainā, Krievijas armija un algotņu grupējums "Vagner" zaudējis 200 000 cilvēku, no kuriem līdz 60 000 varētu būt kritušie, liecina Lielbritānijas Aizsardzības ministrijas ikdienas ziņojums par situāciju Ukrainas frontē. Zaudējumi būtiski sāka pieaugt kopš 2022.gada septembra, kad Krievija paziņoja par "daļēju mobilizāciju", iesaucot 300 000 cilvēku. Lielbritānijas Aizsardzības ministrija uzsver, ka "pēc mūsdienu standartiem tā ir ļoti liela kritušo attiecība pret ievainotajiem". Britu izlūki pieļauj, ka tas saistāms ar ekstremālo medikamentu trūkumu Krievijas armijā. Tikmēr Ukrainas armijas ģenerālštāba jaunākā informācija liecina, ka Krievijas karaspēka dzīvā spēka zaudējumi Ukrainā līdz piektdienas rītam sasnieguši 141 260 karavīrus. Krievija datus par saviem zaudējumiem nepublisko.
===============================================
Šodien ar Ukrainas prezidenta Volodimra Zelenska videouzrunu sākās ikgadējā Minhenes drošības konference. Tajā valstu līderi apspriež nozīmīgākos jautājumus aizsardzības jomā. Šogad piedalās 96 valstu pārstāvji, tajā skaitā 40 valstu un valdību vadītāji un gandrīz simt ministru. Pirmo reizi vairāk nekā 20 gadu laikā Krievijas līderi uz konferenci nav aicināti.
===============================================
Irānas prezidenta Ebrahima Raisi Pekinas vizītes noslēgumā Ķīna un Irāna ir aicinājušas savu kaimiņvalsti Afganistānu izbeigt ierobežojumus sieviešu darbam un izglītībai. Islāmistu kustība "Taliban", kas 2021.gada augustā atguva kontroli pār Afganistānu, ir aizliegusi meitenēm un sievietēm iegūt izglītību pēc skolu sestās klases pabeigšanas, kā arī izspiedusi viņas no vēlētiem amatiem un citām ievērojamām pozīcijām. =============================================== Saeima šodien otrajā lasījumā atbalstīja likumprojektu, kas paredz Valsts aizsardzības dienesta izveidi. Priekšlikumus likumprojektā uz trešo, galīgo lasījumu var iesniegt līdz 2.martam. ++++++++++++++++++++++++++++++++++++++++++++Likumprojekts paredz, ka militāro dienestu varēs pildīt vienā no trim veidiem - 11 mēnešus Nacionālo bruņoto spēku regulāro spēku vai Zemessardzes vienībā, piecus gadus Zemessardzē kopumā, pildot dienesta uzdevumus ne mazāk kā 21 individuālās apmācības dienu un ne vairāk kā septiņas kolektīvās apmācības dienas katru gadu, vai arī piecu gadu laikā apgūstot augstskolu un koledžu studentiem paredzēto rezerves virsnieka programmu, ar kopējo apmācību un dienesta uzdevumu izpildes laiku ne mazāk 180 dienas. Valsts aizsardzības dienestam būs pakļauti pilsoņi - vīrieši viena gada laikā pēc 18 gadu vecuma sasniegšanas, vai, ja pilsonis turpina iegūt izglītību (izņemot augstāko) - viena gada laikā pēc izglītības iestādes absolvēšanas, bet ne vēlāk kā līdz 24 gadu vecuma sasniegšanai. Plašas debates Saeimā izvērsās par "Progresīvo" priekšlikumu, kas paredzēja obligātu dienestu arī sievietēm. Ar pārliecinošu balsu vairākumu tas tika noraidīts, līdz ar to saglabājas regulējums, ka sievietes varēs dienēt brīvprātīgi. 
===============================================Rēzeknē centra rajonā atklāta jauna šķeldas katlumāja. Tā uzbūvēta, piesaistot privātās pilnsabiedrības "Rez Nrj" līdzekļus un ļaus samazināt apkures tarifu. Šobrīd Sabiedrisko pakalpojumu regulēšanas komisijā tiek skatīts jaunais tarifs 151,90 eiro par megavatstundu (MWh) bez pievienotās vērtības nodokļa (PVN), kas nozīmē samazinājumu par 29,16%, salīdzinot ar šā brīža tarifu. SIA "Rēzeknes siltumtīkli" saskaņā ar līgumu siltumenerģiju iepērk par zemāku cenu, nekā var saražot paši. Šodien katlumāja strādā ar pilnu jaudu, kas ir 12 megavati, bet, pateicoties dūmgāzu kondensatoram, to var kāpināt līdz 14 MW un augstāk. Nākamais solis ir tādas pašas jaudas šķeldas katlumājas būvniecība uzņēmuma "Rēzeknes siltumtīkli" teritorijā līdz šā gada beigām. 
=============================================== 
Šonedēļ Latvijas Reģionu apvienībā (LRA) uzņemts Preiļu novada domes priekšsēdētājs Ārijs Vucāns. Vucāns par Preiļu novada mēru tika ievēlēts pēc 2021.gada vasaras pašvaldību vēlēšanām, kurās viņš kandidēja no saraksta, kurā bija apvienojušās LRA, "Apvienība "Iedzīvotāji"" un Jaunā konservatīvā partija. Līdz tam viņš domē darbojās opozīcijā.
==============================================
Šodien Daugavpils Novadpētniecības un mākslas muzejā atklāta izstāde "Pārrakstīts", kurā māksliniece Elīna Šteinberga apvieno divus mākslā plaši izmantotus medijus - fotogrāfiju un tekstilmākslu. Izstāde būs apskatāma līdz 2.aprīlim. =============================================
Ziņu apskatu “Pasaulē, Latvijā, Latgalē” veidoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.